ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2665/96 υποβολή: Amedeo Amadeo (NI) προς την Επιτροπή (15 Οκτωβρίου 1996)

Θέμα: Διαρθρωτικά ταμεία

Ο ιταλικός τύπος αναφέρθηκε με έμφαση σε προειδοποίηση της Επιτροπής προς την ιταλική κυβέρνηση σχετικά με την προσήκους και έγκαιρη χρησιμοποίηση των διαρθρωτικών κονδυλίων. Αυτά λαμβάνοντας υπόψη το γεγονός ότι κατά τον Ιανουάριο δαπανήθηκε μόνο το 6% των διαθέσιμων κονδυλίων.

Ζητείται από την Επιτροπή αναλυτική έκθεση των δαπανών για τις ιταλικές περιφέρειες Lombardia, Piemonte, Liguria, Valle d' Aosta για τους στόχους 2, 3, 4, 5β κατά το 1995 και το 1996.

Κοινή απάντηση του κ. Wulf-Mathies εξ ονόματος της Επιτροπής στις γραπτές ερωτήσεις E-2217/96 και E-2665/96 (23 Οκτωβρίου 1996)

Η Επιτροπή διαβιβάζει απευθείας στα Αξιότιμα Μέλη του Κοινοβουλίου και στη Γενική Γραμματεία του Οργάνου αυτού τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ E-2625/96 υποβολή: Stefano De Luca (UPE), Marco Formentini (ELDR), Luigi Moretti (ELDR), Carlo Secchi (PPE), Riccardo Garosci (UPE), Giacomo Santini (UPE) και Cristiana Muscardini (NI) προς την Επιτροπή (15 Οκτωβρίου 1996)

Θέμα: Παραβίαση των προνομίων των βουλευτών από τη δικαστική αστυνομία

Η είδηση σύμφωνα με την οποία η δικαστική αστυνομία στο Μιλάνο, κατά τη διάρκεια έρευνας στην έδρα πολιτικού κόμματος, επιτέθηκε και εξύβρισε ορισμένους βουλευτές του ιταλικού και του Ευρωπαϊκού Κοινοβουλίου, και διενήργησε έρευνα στα γραφεία τους, χωρίς να έχει εκ των προτέρων εξουσιοδοτηθεί προς τούτο από τα αντίστοιχα κοινοβούλια, εγείρει έντονες ανησυχίες ανεξάρτητα από την αξία της δικαστικής έρευνας.

Ως εκ τούτου οι υπογράφοντες βουλευτές ερωτούν: Σκοπεύει η Επιτροπή της Ευρωπαϊκής Ένωσης να προβεί σε διάβημα προς την Ιταλική Κυβέρνηση για να καταγγείλει, στην περίπτωση που τα δημοσιευόμενα από τον τύπο επιβεβαιωθούν, τη σοβαρότητα του επεισοδίου το οποίο εγγράφεται στο πλαίσιο μιας γενικότερης τάσης ορισμένων δικαστικών ανακριτικών αρχών να κατακτούν πολιτικούς στόχους και εξουσία μέσω των δικαστικών ανακρίσεων, αποδυναμώνοντας έτσι τους δημοκρατικούς θεσμούς και υπονομεύοντας την εμπιστοσύνη των πολιτών σε αυτούς. Με τις ενέργειές τους αυτές θέτουν επίσης σε κίνδυνο την εύθραυστη ισορροπία μεταξύ των εξουσιών του κράτους που κατοχυρώνεται με το ιταλικό Σύνταγμα και δημιουργούν σοβαρά και ανησυχητικά επακόλουθα όσον αφορά τη διατήρηση των πολιτικών ελευθεριών.

Απάντηση του κ. Santer εξ ονόματος της Επιτροπής (22 Οκτωβρίου 1996)

Το εν λόγω θέμα δεν εμπίπτει στην αρμοδιότητα της Επιτροπής.
ΓΡΑΠΤΗ ΕΡΩΤΗΣΗ E-2140/96 υποβολή: Giuseppe Rauti (NI) προς την Επιτροπή (3 Αυγούστου 1996)

Θέμα: Διάλυση του Ιταλικού Ερυθρού Σταυρού

Για μια άμεση επέμβαση - στο πλαίσιο των τρεχουσών αναγκών σε θέματα κοινωνικής πρόνοιας και για τους κινδύνους που έχουν σχέση με φυσικές καταστροφές - υπέρ του Ιταλικού Ερυθρού Σταυρού.

Ο ΙΕΣ - σύμφωνα με πρόσφατες λεπτομερείς καταγγελίες (βλ. «Il Corriere della Sera» της 9ης Ιουλίου 1996, σελ. 45) - εδώ και χρόνια δεν αντικαθιστά τους νοσοκόμους, τραυματιοφορείς και οδηγούς ασθενοφόρων που συνταξιοδοτούνται και τούτο διότι «μέσα σε πέντε χρόνια διαλύθηκαν οι υπηρεσίες» και όλοι οι σταθμοί πρώτων βοηθειών που λειτουργούσαν σε κάθε πόλη «έχουν εγκαταληφθεί πλέον πλήρως».

Απάντηση του κ. Flynn εκ μέρους της Επιτροπής (30 Σεπτεμβρίου 1996)

Η Επιτροπή συμμερίζεται την ανησυχία του αξιότιμου βουλευτή σχετικά με την έλλειψη προσωπικού που αντιμετωπίζει ο Ερυθρός Σταυρός της Ιταλίας. Επειδή όμως το θέμα αυτό εμπίπτει στο πεδίο των εθνικών αρμοδιοτήτων, η Επιτροπή δεν είναι σε θέση να χορηγήσει οικονομική ενίσχυση στον οργανισμό αυτό, προκειμένου να προσλάβει νέο προσωπικό.
ΓΡΑΠΤΗ ΕΡΩΤΗΣΗ E-2198/96 υποβολή: Martin Schulz (PSE) και Jutta Haug (PSE) προς την Επιτροπή (2 Αυγούστου 1996)

Θέμα: Ανεφοδιασμός των υπηρεσιακών οχημάτων του Συμβουλίου στα πρατήρια βενζίνης του Κοντσέρν Shell

Η απάνθρωπη πολιτική της Κυβέρνησης της Νιγηρίας εις βάρος του λαού των Ogoni, η οποία μπορεί να ασκείται μόνο με τη βοήθεια του Κοντσέρν Shell, έχει καταδικασθεί επανειλημμένως από το Ευρωπαϊκό Κοινοβούλιο. Για το λόγο αυτό, οι κυβερνήσεις ορισμένων κρατών μελών υπεστήριξαν την εφαρμογή μποϊκοτάζ εις βάρος του Κοντσέρν Shell.

Τα υπηρεσιακά οχήματα της Επιτροπής ανεφοδιάζονται στα πρατήρια βενζίνης Shell ή έχει ληφθεί μέριμνα ώστε ο ανεφοδιασμός των οχημάτων της Επιτροπής να μην γίνεται στα πρατήρια βενζίνης Shell;

Απάντηση του κ. Pinheiro εξ ονόματος της Επιτροπής (26 Σεπτεμβρίου 1996)

Από την 1η Ιανουαρίου 1996, τα οχήματα της Επιτροπής δεν χρησιμοποιούν πλέον πετρέλαιο Shell, σύμφωνα με τα αποτελέσματα διαγωνισμού για την προμήθεια καυσίμων, ο οποίος πραγματοποιήθηκε το παρελθόν έτος.

Η Επιτροπή εξακολουθεί να εξετάζει, σε συνεργασία με τα κράτη μέλη, την πολιτική της έναντι της Νιγηρίας. Η Ένωση εξέδωσε κοινή θέση σχετικά με τη Νιγηρία το Νοέμβριο 1995, η οποία συνίσταται σε συγκεκριμένες διατάξεις. Οι διατάξεις αυτές ισχύουν μέχρι τις 4 Δεκεμβρίου 1996. Δεν καλύπτουν ωστόσο τα καύσιμα.
ΓΡΑΠΤΗ ΕΡΩΤΗΣΗ E-1906/96 υποβολή: Erich Schreiner (NI) προς την Επιτροπή (11 Ιουλίου 1996)

Θέμα: Ύπαρξη πολλών διαφορετικών προτύπων στην ΕΕ

Η ύπαρξη πολλών διαφορετικών προτύπων στην ΕΕ επιβαρύνει κατά πολύ τις ευρωπαϊκές επιχειρήσεις. Ιδιαίτερα, οι προσκλήσεις υποβολής προσφορών βασίζονται συχνά σε εθνικά τεχνικά πρότυπα.

1. Ποια μέτρα έχει λάβει η Επιτροπή για το πρόβλημα αυτό;

2. Ποιες στρεβλώσεις προκαλεί στον ανταγωνισμό η ύπαρξη πολλών διαφορετικών προτύπων;

3. Προτίθεται η Επιτροπή να αναλάβει δράση για την εναρμόνιση των διαφορετικών τεχνικών προτύπων σε ευρωπαϊκό επίπεδο; Εάν ναι, πότε αναμένεται η επίτευξη αποτελεσμάτων; Εάν όχι, γιατί όχι;

Απάντηση του κ. Bangemann εξ ονόματος της Επιτροπής (10 Σεπτεμβρίου 1996)

Η Επιτροπή συμμερίζεται τη γνώμη του Αξιότιμου Μέλους του Κοινοβουλίου ότι η συνύπαρξη διαφορετικών προτύπων βλάπτει σοβαρά την οικονομική ολοκλήρωση της Κοινότητας σε ποιοτικό επίπεδο. Από το 1983, η Επιτροπή έχει πραγματοποιήσει σημαντικά βήματα στην κατεύθυνση της τυποποίησης σε ευρωπαϊκό επίπεδο. Οι ευρωπαϊκοί οργανισμοί ακολουθούν επίσης μια πολιτική προς αυτή την κατεύθυνση.

Σημειώθηκε τεράστια πρόοδος και αυτή τη στιγμή οι ευρωπαϊκοί οργανισμοί τυποποίησης (η Ευρωπαϊκή Επιτροπή Τυποποίησης, η Ευρωπαϊκή Επιτροπή Ηλεκτροτεχνικής Τυποποίησης και το Ευρωπαϊκό Ινστιτούτο Τυποποίησης στον τομέα των Τηλεπικοινωνιών) παράγουν περισσότερα από 1000 πρότυπα το χρόνο, ήτοι άνω των τεσσάρων ανά εργάσιμη ημέρα. Διαπιστώνεται επίσης ότι η κύρια δραστηριότητα των διεθνών οργανισμών τυποποίησης αφορά στο εξής την τυποποίηση σε ευρωπαϊκό και διεθνές επίπεδο. Τα ευρωπαϊκά πρότυπα μεταφέρονται στα εθνικά συστήματα και οδηγούν σε απόσυρση των διαφορετικών εθνικών προτύπων, δημιουργώντας έτσι μια ουσιαστική εναρμόνιση.

Όσον αφορά τη δημιουργία νέων εθνικών προτύπων, οι διαδικασίες που προβλέπονται από την οδηγία 83/189 ((ΕΕ αριθ. L 109 της 26.4.1983. )) επιτρέπουν στα ενδιαφερόμενα μέρη να λαμβάνουν γνώση αυτών, να συμμετέχουν σε αυτές ή να ζητούν την δημιοιυργία ενός ευρωπαϊκού προτύπου αντί ενός εθνικού. Η Επιτροπή λυπάται που τα ενδιαφερόμενα μέρη δεν εκμεταλλεύονται εξ ολοκλήρου τις δυνατότητες που παρέχονται από την οδηγία.

Ειδικότερα όσον αφορά τις δημόσιες συμβάσεις, η Επιτροπή ανέθεσε την εκπόνηση μελέτης με σκοπό να διερευνήσει σε ποιο βαθμό οι αναθέτουσες αρχές έχουν ως σημείο αναφοράς τα ευρωπαϊκά πρότυπα. Η Επιτροπή δεν θα παραλείψει να ενημερώσει το Αξιότιμο Μέλος του Κοινοβουλίου για τα συμπεράσματα της μελέτης.
ΓΡΑΠΤΗ ΕΡΩΤΗΣΗ E-2250/96 υποβολή: Umberto Bossi (ELDR) προς την Επιτροπή (9 Αυγούστου 1996)

Θέμα: Μετάφραση των δράσεων του 4ου προγράμματος πλαισίου ΕΤΑ

Αναφορικά με τις ελάχιστα διαξοδικές απαντήσεις που δόθηκαν στη γραπτή μου ερώτηση αριθ. Ε-1255/96 θα ήθελα να ζητήσω από την Επιτροπή να εξηγήσει καλύτερα τα ακόλουθα:

Βάσει ποιών κριτηρίων ευνοεί η Επιτροπή ορισμένες κοινοτικές γλώσσες εις βάρος άλλων κατά τη δημοσίευση των ενημερωτικών φακέλων και των έντυπων για την υποβολή αιτήσεων υποψηφιότητας που αφορούν το πρόγραμμα πλαίσιο ΕΤΑ;

Δε νομίζει η Επιτροπή ότι οι καθυστερήσεις στη δημοσίευση του υλικού στήριξης των προγραμμάτων σε όλες τις επίσημες γλώσσες της ΕΕ στην ουσία θέτουν σε μειονεκτική θέση τις επιχειρήσεις των κρατών εκείνων των οποίων η γλώσσα δεν είναι από τις «κύριες» (αγγλικά, γερμανικά ή γαλλικά);

Δε θεωρεί η Επιτροπή ότι αυτή η αυθαίρετη επιλογή στην ουσία αποτελεί σιωπηρή επιβεβαίωση του «αθέμιτου ανταγωνισμού» μεταξύ των επιχειρήσεων των διαφόρων κρατών μελών της ΕΕ;

Τί προτίθεται να πράξει η Επιτροπή για να εξασφαλίσει σε όλες τις επιχειρήσεις της Ένωσης ίσες ευκαιρίες πρόσβασης (από πλευράς σαφούς γλωσσικής κατανόησης) στα προγράμματα ΕΤΑ;

Απάντηση της κας Cresson εξ ονόματος της Επιτροπής (28 Οκτωβρίου 1996)

Το Αξιότιμο Μέλος του Κοινοβουλίου παρακαλείται να ανατρέξει στην απάντηση της Επιτροπής στην γραπτή του ερώτηση E-1255/96 ((ΕΕ C 322, 28.10.1996, 45. )).

Η απάντηση αυτή εξακολουθεί να ισχύει.
ΓΡΑΠΤΗ ΕΡΩΤΗΣΗ E-2080/96 υποβολή: Bernie Malone (PSE) προς την Επιτροπή (26 Ιουλίου 1996)

Θέμα: Χρησιμοποίηση εργασίας παιδιών στη Βιρμανία

Γνωρίζει η Επιτροπή ότι στα έργα για την τοποθέτηση πετρελαιαγωγού στη Βιρμανία η γαλλική εταιρεία πετρελαίου Total χρησιμοποιεί παιδιά; Τι μέτρα προτίθεται να λάβει όσον αφορά την εν λόγω εταιρεία και τις αρχές της Βιρμανίας για να ρυθμίσει το θέμα αυτό;

Απάντηση του κ. Marin εξ ονόματος της Επιτροπής (19 Σεπτεμβρίου 1996)

Πολλές πληροφορίες από διαφορετικές πηγές αναφέρουν ότι για την πραγματοποίηση των έργων υποδομής και παροχής εξοπλισμού στον τουριστικό τομέα, οι αρχές της Βιρμανίας χρησιμοποίησαν εξαναγκαστική εργασία, μεταξύ άλλων και στην περίπτωση παιδιών. Εξάλλου, μεταξύ των ξένων επενδυτών στη Myanmar, συγκαταλέγονται πολλές εταιρείες κρατών μελών, από τις οποίες ορισμένες απεφάσισαν πρόσφατα να αποσυρθούν λόγω της καταπάτησης των ανθρωπίνων δικαιωμάτων από τις αρχές της εν λόγω χώρας. Σχετικά με την πετρελαϊκή εταιρεία στην οποία αναφέρθηκε το Αξιότιμο Μέλος, η Επιτροπή δεν γνωρίζει κατά πόσο χρησιμοποιεί παιδιά στα εργοτάξιά της.

Η Επιτροπή υπενθυμίζει ότι έχει ήδη κινήσει διαδικασία που κινείται προς τον ίδιο σκοπό με τα αναφερόμενα από το Αξιότιμο Μέλος. Πράγματι, τον Ιανουάριο 1996, βάσει των άρθρων 9 και 10 του κανονισμού (ΕΚ) αριθ. 3281/94 του Συμβουλίου ((ΕΕ L 348 της 31.12.1994. )), δημοσίευσε την διενέργεια έρευνας σχετικά με τις πρακτικές εξαναγκαστικής εργασίας στη Myanmar, με στόχο την προσωρινή άρση των πλεονεκτημάτων που απορρέουν από την εφαρμογή του κοινοτικού συστήματος γενικευμένων προτιμήσεων ((ΕΕ C 15 της 20.1.1996. )) και ότι μελετά προς το παρόν την υπόθεση αυτή, διαδικασία για την οποία είχε ήδη πληροφορήσει τις αρχές της Myanmar.
ΓΡΑΠΤΗ ΕΡΩΤΗΣΗ E-1864/96 υποβολή: Josι Gil-Robles Gil-Delgado (PPE) προς την Επιτροπή (5 Ιουλίου 1996)

Θέμα: Επιβολή Φ.Π.Α. στα ταξιδιωτικά γραφεία

Το βρετανικό δικαστήριο High Court of Justice Queen's Bench Division αποφάσισε να υποβάλει στο Δικαστήριο των Ευρωπαϊκών Κοινοτήτων αίτηση για έκδοση προδικαστικής απόφασης σχετικά με την ερμηνεία ορισμένων διατάξεων της Συνθήκης.

Θα μπορούσε η Επιτροπή να μου αναφέρει εάν έχει καταθέσει στο Γενικό Εισαγγελέα του Δικαστηρίου την έκθεση που αναφέρεται στην υπόθεση C-260/95 Commisioners of Customs and Excise κατά DFDS A/S; Ποιό είναι το νόημα και ποιές οι κατευθύνσεις της εν λόγω έκθεσης;

Απάντηση του κ. Monti εξ ονόματος της Επιτροπής (6 Σεπτεμβρίου 1996)

Η Επιτροπή έχει ενημερωθεί για την υπόθεση που αναφέρει το αξιότιμο μέλος και σύμφωνα με τη συνήθη πρακτική της, υπέβαλε παρατηρήσεις προς το Δικαστήριο σχετικά με τα εν λόγω νομικά ζητήματα.

Κατά συνέπεια η υπόθεση εκκρεμεί ενώπιον του Δικαστηρίου και θα ήταν ανάρμοστο εκ μέρους της Επιτροπής να συζητήσει τη δική της θέση ή εκείνη των άλλων μερών της διαφοράς πριν εκδοθεί τελική απόφαση επί της υποθέσεως.

Για γενικές πληροφορίες σχετικά με την πρόοδο της υποθέσεως, το αξιότιμο μέλος θα πρέπει να απευθυνθεί απευθείας στο Δικαστήριο.
ΓΡΑΠΤΗ ΕΡΩΤΗΣΗ E-1541/96 υποβολή: Salvador Jovι Peres (GUE/NGL) προς την Επιτροπή (17 Iουνίου 1996)

Θέμα: Αντιμετώπιση της σπογγοειδούς εγκεφαλοπάθειας των βοοειδών (ΣΕΒ)

Στις 27 Ιουνίου 1994 η Επιτροπή όρισε τα ζωικά προϊόντα υψηλού κινδύνου και τις αναγνωρισμένες θεραπευτικές μεθόδους για την αδρανοποίηση του παθογόνου παράγοντα της σπογγοειδούς εγκεφαλοπάθειας των βοοειδών. Ωστόσο, στην απόφασή της της 6ης Μαρτίου 1995, η Επιτροπή τόνισε ότι δεν είναι επί του παρόντος δυνατόν να οριστούν μέθοδοι οι οποίες εγγυώνται την πλήρη αδρανοποίηση των παθογόνων παραγόντων (ESST) στη βιομηχανική επεξεργασία ζωικών υποπροϊόντων για εμπορικούς σκοπούς.

1. Δοθέντος ότι οι εν λόγω αποφάσεις είχαν υγειονομικά κίνητρα, έχει αποτιμήσει η Επιτροπή τους κινδύνους που προέκυψαν στο παρελθόν με τις τροποποιήσεις σε ό, τι αφορά την εκτίμηση των επιστημονικών πορισμάτων; Έως πιο σημείο είναι η Επιτροπή διατεθειμένη να διακινδυνεύσει επιπτώσεις για τη δημόσια υγεία από ενδεχόμενες αλλαγές ως προς την εν λόγω εκτίμηση;

Έχοντας υπόψη την πρόταση της Επιτροπής για άρση της απαγόρευσης των εξαγωγών στέατος, ζελατίνας και σπέρματος ταύρου.

2. Ποιά νέα στοιχεία έχει στη διάθεσή της η Επιτροπή ώστε να προβεί στην πρότασή της για μερική άρση του εμπάργκο για τις ζελατίνες, το στέαρ και το σπέρμα ταύρου, προελεύσεως Ηνωμένου Βασιλείου;

3. Μπορεί η Επιτροπή να μας ανακοινώσει τις επιστημονικές αποδείξεις που έχει στη διάθεσή της και στις οποίες βασίστηκε για να προτείνει τη μερική άρση του εμπάργκο; Μπορεί να μας δώσει μια περιγραφή των νέων επιστημονικών πειραμάτων και των αποτελεσμάτων τους, ποιοί τα πραγματοποίησαν και πώς αυτά εκτιμήθηκαν από τις αρμόδιες επιστημονικές υπηρεσίες;

4. Θεωρεί η Επιτροπή επαρκείς τις υποδείξεις που ενδεχομένως της έχουν διαβιβάσει οικονομικοί παράγοντες που έχουν συμφέροντα στον τομέα (π.χ. εκθέσεις που εκπόνησαν οι ενώσεις βιομηχάνων ζελατίνης);

5. Μπορεί να μας ανακοινώσει η Επιτροπή ποιές είναι οι εκτιμήσεις των αρμοδίων επιστημονικών αρχών σχετικά με την εφαρμογή του σχεδίου για την εξάλειψη της ΣΕΒ στο Ηνωμένο Βασίλειο;

6. Στην πρόταση της Επιτροπής, συνετέλεσαν περισσότερο οι επιστημονικές αποδείξεις σε σχέση με την προστασία των καταναλωτών ή οι πολιτικές πιέσεις που άσκησε το Ηνωμένο Βασίλειο;

Απάντηση του κ. Fischler εξ ονόματος της Επιτροπής (2 Αυγούστου 1996)

Η Επιτροπή μελετά τα ερωτήματα τα οποία έθεσε το Αξιότιμο Μέλος του Κοινοβυλίου και θα απαντήσει αμέσως μόλις οι σχετικές μελέτες και έρευνες καταλήξουν σε κάποιο συμπέρασμα.
ΓΡΑΠΤΗ ΕΡΩΤΗΣΗ E-2298/96 υποβολή: Ursula Schleicher (PPE) προς την Επιτροπή (27 Αυγούστου 1996)

Θέμα: Συμπεράσματα του Συμβουλίου της 18ης Ιουνίου 1996 σχετικά με τις μεταδοτικές σπογγώδεις εγκεφαλοπάθειες

Στα συμπεράσματά του στις 18 Ιουνίου 1996, το Συμβούλιο διατύπωσε, μεταξύ άλλων, την ακόλουθη σύσταση «Επέκταση της επιδημιολογικής παρακολούθησης της CJK (νόσου Creutzfeldt-Jakob) σε όλα τα κράτη μέλη εφαρμόζοντας τις διαδικασίες που ισχύουν ήδη σε 5 κράτη μέλη».

Δεν συνεπάγεται η διατύπωση αυτή ότι σε όλα τα κράτη μέλη της Ευρωπαϊκής Ένωσης πρέπει υποχρεωτικά να δηλώνεται η εμφάνιση της νόσου Creutzfeldt-Jakob;

Εάν τούτο δεν συμβαίνει, ποιές ενέργειες σκοπεύει να λάβει η Ευρωπαϊκή Επιτροπή ούτως ώστε να επιβληθεί η υποχρέωση δήλωσης σε περιπτώσεις εμφάνισης της νόσου;

Απάντηση του κ. Flynn εξ ονόματος της Επιτροπής (1 Οκτωβρίου 1996)

Στις 14 Μαΐου 1996, το Συμβούλιο συνέστησε την επέκταση σε όλα τα κράτη μέλη της επιδημιολογικής παρακολούθησης της νόσου Creutzfeldt-Jakob (MCJ), βάσει των μεθόδων που έχουν ήδη αναπτυχθεί σε πέντε κράτη μέλη, ειδικότερα σε ό,τι αφορά την εκπόνηση κοινών κριτηρίων για τον προσδιορισμό των περιπτώσεων.

Σύμφωνα με τις νομικές διατάξεις κάθε κράτους μέλους, η δήλωση των περιπτώσεων MCJ μπορεί να είναι είτε υποχρεωτική,είτε εθελοντική. Η Επιτροπή παρακολουθεί προσεκτικά και υποστηρίζει την ανάπτυξη και επέκταση αυτής της επιδημιολογικής παρακολούθησης. Έτσι, στο πλαίσιο των κοινοτικών δραστηριοτήτων έρευνας στον τομέα της βιοϊατρικής και της υγείας, έχουν συγκροτηθεί έξι ερευνητικά δίκτυα που αποσκοπούν στην ενίσχυση της παρακολούθησης της MJC και των συναφών νόσων, στη διεξαγωγή συγκρίσεων μεταξύ των κρατών μελών και την ανάπτυξη εναρμονισμένων διαδικασιών για τον εντοπισμό και την αναγνώριση των χαρακτηριστικών γνωρισμάτων των ασθενειών αυτών.
ΓΡΑΠΤΗ ΕΡΩΤΗΣΗ E-2185/96 υποβολή: Undine-Uta Bloch von Blottnitz (V) προς την Επιτροπή (2 Αυγούστου 1996)

Θέμα: Διοργάνωση του «Εκπαιδευτικού ταξιδιού μιας σλοβενικής αντιπροσωπείας για τη μελέτη πτυχών της πυρηνικής ασφάλειας»

Η Γενική Διεύθυνση ΙΑ (Εξωτερικές σχέσεις), Διεύθυνση Β (Σχέσεις με την Κεντρική Ευρώπη) της Ευρωπαϊκής Επιτροπής διοργάνωσε από τις 15 έως τις 19 Απριλίου 1996 εκπαιδευτικό ταξίδι μιας σλοβενικής αντιπροσωπείας για την επίσκεψη διαφόρων ευρωπαϊκών πυρηνικών εγκαταστάσεων. Το πρόγραμμα αυτού του εκπαιδευτικού ταξιδιού είναι ακριβώς όμοιο με το περιεχόμενο πρότασης που είχε υποβάλει, σε προγενέστερο χρονικό σημείο, στην Επιτροπή το ευρωπαϊκό Forum για την Ατομική Ενέργεια (FORATOM).

1. Χρησιμοποιεί η Ευρωπαϊκή Επιτροπή τον Οργανισμό FORATOM για τη διοργάνωση, ενδεχομένως, εκπαιδευτικών ταξιδιών ή αναλόγων ενημερωτικών εκδηλώσεων με θέμα την ατομική ενέργεια; Εάν όχι, πώς ερμηνεύει η Επιτροπή το γεγονός ότι έχει υιοθετηθεί από την ίδια, σχεδόν αυτούσια, η πρόταση FORATOM;

2. Από ποιόν και από ποιά κονδύλια χρηματοδοτήθηκε αυτό το ενημερωτικό ταξίδι; Ποιό είναι το ακριβές ποσό της χρηματοδότησης;

Σε περίπτωση που το FORATOM έχει χρηματοδοτήσει το εν λόγω ταξίδι ή έχει μετάσχει εν μέρει μόνο στη σχετική χρηματοδότηση, σε ποιά νομική βάση στηρίζεται αυτή η μορφή συνεργασίας μεταξύ Επιτροπής και βιομηχανικών κύκλων;

3. Ποιοί μετέσχον στο εν λόγω ενημερωτικό ταξίδι και πώς ορίσθηκαν τα άτομα αυτά;

4. Με ποιό τρόπο εξασφαλίζει η Επιτροπή ότι κατά τη διάρκεια εκδηλώσεων αυτού του τύπου θα ακούγονται και οι απόψεις εκείνων που αντιμετωπίζουν με κριτικό πνεύμα τον τομέα της ατομικής ενέργειας;

Απάντηση του κ. Van den Broek εξ ονόματος της Επιτροπής (30 Σεπτεμβρίου 1996)

Το Αξιότιμο Μέλος του Κοινοβουλίου παρακαλείται να ανατρέξει στην κοινή απάντηση της Επιτροπής στις γραπτές ερωτήσεις E-2047/96, 2074/96 έως 2079/96 και E-2113/96 της κας Gredler και άλλων ((Βλέπε σελίδα 75. )).
ΓΡΑΠΤΗ ΕΡΩΤΗΣΗ E-2307/96 υποβολή: Josu Imaz San Miguel (PPE) προς την Επιτροπή (27 Αυγούστου 1996)

Θέμα: Ταμείο Συνοχής - Έτος 1993

Θα μπορούσε η Επιτροπή να μας αναφέρει ποιά ήταν τα προγράμματα που έγκρίθηκαν και επιδοτήθηκαν από το Ταμείο Συνοχής και τις πιστώσεις που προορίζονται για κάθε ένα από αυτά για το 1993 στο ισπανικό κράτος;

Θα μπορούσε να αναφέρει η Επιτροπή όταν θα παράσχει την πληροφορία αυτή ποια προγράμματα κάλυπταν τον τομέα των μεταφορών και ποια τον τομέα του περιβάλλοντος;

Θα μπορούσε επίσης η Επιτροπή να προβεί σε ξεχωριστή ανάλυση για τις αυτόνομες κοινότητες;

Κοινή απάντηση του κ. Wulf-Mathies εξ ονόματος της Επιτροπής στις γραπτές ερωτήσεις E-2307/96, E-2308/96 και Ε-2309/96 (14 Οκτωβρίου 1996)

Η Επιτροπή διαβιβάζει απευθείας στο Αξιότιμο Μέλος του Κοινοβουλίου και στη Γενική Γραμματεία του Οργάνου αυτού τις πληροφορίες που ζητήθηκαν.
ΓΡΑΠΤΗ ΕΡΩΤΗΣΗ P-1977/96 υποβολή: Per Gahrton (V) προς την Επιτροπή (12 Ιουλίου 1996)

Θέμα: Διπλό Φ.Π.Α. για τους σουηδούς συνδρομητές κινητής τηλεφωνίας

Σύμφωνα με την έκδοση της 1/7-96 της σουηδικής εφημερίδος Dagens Nyheter, οι σουηδοί συνδρομητές κινητής τηλεφωνίας αναγκάζονται να πληρώνουν διπλό Φ.Π.Α. εξ αιτίας του ότι αρκετές χώρες της Ευρωπαϊκής Ένωσης δεν εφαρμόζουν την ισχύουσα οδηγία περί επιστροφής Φ.Π.Α. στη σουηδική κρατική εταιρία τηλεφωνίας Telia.

Γι' αυτό το λόγο η Telia, αφ' ενός εισπράττει Φ.Π.Α. από άλλες χώρες για τις υπηρεσίες κινητής τηλεφωνίας, αφ' ετέρου δε εισπράττει και σουηδικό Φ.Π.Α. ο οποίος υπολογίζεται με βάση το σύνολο του λογαριασμού χρέωσης 7 δηλ. τα έξοδα συνδιαλέξεων συν το ξένο Φ.Π.Α. Θεωρεί η Επιτροπή ότι η διπλή χρέωση της Telia είναι σύμφωνη με τις ισχύουσες διατάξεις της Ευρωπαϊκής Ένωσης;

Ποιά μέτρα προτίθεται η Επιτροπή να λάβει, προκειμένου να πείσει το σύνολο των κρατών μελών της Ευρωπαϊκής Ένωσης, να εφαρμόζουν τις ισχύουσες οδηγίες έτσι ώστε οι σουηδοί συνδρομητές κινητής τηλεφωνίας, να μην πληρώνουν διπλό Φ.Π.Α. στις συνδιαλέξεις με το εξωτερικό;

Aπάντηση του κ. Monti εξ ονόματος της Επιτροπής (17 Σεπτεμβρίου 1996)

Το κοινό σύστημα ΦΠΑ δεν έχει ως αποτέλεσμα την επιβολή διπλής φορολογίας εντός της Κοινότητας. Η διπλή φορολογία αποφεύγεται, είτε με εκπτώσεις, είτε με επιστροφές, σύμφωνα με την όγδοη οδηγία σχετικά με τις λεπτομέρειες επιστροφής ποσών στους φορολογούμενους που δεν είναι εγκατεστημένοι στο κράτος μέλος φορολόγησης (79/1072/ΕΟΚ) ((ΕΕ αριθ. L 331 της 27.12.1979. )).

Από τότε που εφαρμόστηκε το σύστημα, η Επιτροπή προσπάθησε ιδίως να εξασφαλίσει ότι οι διαδικασίες επιστροφής δεν καθυστερούν πλέον των έξι μηνών, όπως αυτό προβλέπεται στην οδηγία και ότι δεν επιβαρύνουν αδικαιολόγητα το κόστος των εταιρειών. Έτσι, κίνησε επανειλημμένα για το λόγο αυτό, διαδικασίες παραβίασης των διαδικασιών σε περίπτωση που οι προθεσμίες αγνοούντο συστηματικά, με αποτέλεσμα να επιτύχει καταδικαστική απόφαση των εν λόγω πρακτικών (βλέπε υποθέσεις C-287/91 και C-16/95). Για το λόγο αυτό, η Επιτροπή προτρέπει τους ενδιαφερόμενους οι οποίοι θεωρούν ότι έχουν θιγεί να της κοινοποιήσουν λεπτομερείς πληροφορίες οι οποίες θα μπορούσαν να χρησιμοποιηθούν στο πλαίσιο εξέτασης ενδεχομένων παραβάσεων.

Η Επιτροπή υπογραμμίζει ωστόσο ότι το πρόβλημα αυτό δεν θα ξανατεθεί με το νέο καθεστώς ΦΠΑ, το οποίο θα βασίζεται στην αρχή της φορολογίας στον τόπο καταγωγής. Πράγματι, με το σύστημα αυτό, η έκπτωση της φορολογίας θα υπολογίζεται συνολικά από τον φορολογούμενο, ο οποίος θα την υπολογίζει μαζί με τους φόρους του, ανεξαρτήτως του τόπου όπου κατεβλήθη ο φόρος που αποτελεί ενδεχομένως αντικείμενο επιστροφής. Συνεπώς, η ειδική διαδικασία η οποία προβλέπεται στην όγδοη οδηγία ΦΠΑ θα εξαλειφθεί, στο σύνολό της.
ΓΡΑΠΤΗ ΕΡΩΤΗΣΗ E-1572/96 υποβολή: Jessica Larive (ELDR) προς την Επιτροπή (24 Iουνίου 1996)

Θέμα: Η γλώσσα εργασίας στο γραφείο της κ. Edith Cresson

Το Μάρτιο του 1996, το γραφείο της κ. Edith Cresson, μέλους της Επιτροπής, απηύθυνε προς τους γενικούς διευθυντές J. Routti (ΓΔ ΧΙΙ), J.P. Contzen (CCR), R. Verrue (ΓΔ ΧΙΙΙ) και T. O'Dwyer (ΓΔ ΧΧΙΙ) επιστολή η οποία έφερε την υπογραφή του κ. Jean-Francois Marchipont και περιείχε την εντολή να συντάσσεται στα γαλλικά όλη η αλληλογραφία που απευθύνεται εξ ονόματος της κ. Cresson σε παραλήπτες χωρών της Ανατολικής Ευρώπης, συμπεριλαμβανομένων των απαντήσεων σε επιστολές που έχουν συνταχθεί στην αγγλική.

1. Δεν κρίνει η Επιτροπή ότι η εντολή αυτή αντίκεται προς όλους τους κανόνες περί δημοσιότητας και διαφάνειας;

2. Πιστεύει πράγματι η Επιτροπή ότι η γαλλική ομιλείται άπταιστα σε όλες τις ευρωπαϊκές χώρες;

3. Πιστεύει αλήθεια η Επιτροπή ότι η εντολή αυτή θα ευνοήσει τη συνεργασία και τις επαφές μεταξύ της Ένωσης και των χωρών της Ανατολικής Ευρώπης;

4. Αποτελεί η εν λόγω εντολή άλλη μια εκδήλωση του φόβου των Γάλλων ότι η γλώσσα τους απειλείται με εξαφάνιση;

5. Ποιά μέτρα προτίθεται να λάβει η Επιτροπή προκειμένου να ακυρωθεί η ως άνω εντολή της κ. Cresson;

Απάντηση του κ. Jacques Santer εξ ονόματος της Επιτροπής (17 Σεπτεμβρίου 1996)

Στην αλληλογραφία της με τους πολίτες και τους πολιτικούς υπευθύνους της Κοινότητας, η κ. Cresson, σύμφωνα με τον ακολουθούμενο στην Επιτροπή κανόνα, απαντά συνήθως στη γλώσσα του παραλήπτη.

Για την αλληλογραφία της με τους υπηκόους τρίτων χωρών, η κ. Cresson έκανε την επιλογή - απόλυτα δικαιολογημένη - να χρησιμοποιεί τη μητρική της γλώσσα. Η μόνη υποχρέωση στην οποία υπόκεινται τα μέλη της Επιτροπής, για την εν λόγω αλληλογραφία, είναι πράγματι να χρησιμοποιούν μία από τις γλώσσες της Ένωσης, των οποίων άλλωστε η ποικιλία συνιστά τον πλούτο της Ευρώπης.